**12o ΠΑΝΘΕΣΣΑΛΙΚΟ ΦΕΣΤΙΒΑΛ ΠΟΙΗΣΗΣ**

**26 ΕΩΣ 30 ΑΥΓΟYΣΤΟΥ 2024**

Το **Πανεπιστήμιο Θεσσαλίας**, μέσω του **Μουσείου Παιδικής και Εφηβικής Λογοτεχνίας(ΜΠΕΛ)**, συμμετέχει στη διοργάνωση του 12ου Πανθεσσαλικού Φεστιβάλ Ποίησης που θα πραγματοποιηθεί από 26 έως 30 Αυγούστου στην Λάρισα, τον Βόλο (Μακρινίτσα), τα Τρίκαλα και την Καρδίτσα (Λίμνη Πλαστήρα).

Η φετινή θεματική του 12ου Πανθεσσαλικού Φεστιβάλ Ποίησης είναι το μέλλον. Οι άνθρωποι ανέκαθεν οραματίζονταν το μέλλον τους – τι θα μπορούσε να είναι ιδανικά ή τι δεν θα έπρεπε να έχει υπάρξει ποτέ – και η ποίηση που έγραφαν αντικατόπτριζε αυτές τις αγωνίες. Πολλά λογοτεχνικά έργα δημιουργήθηκαν με την πρόθεση να κάνουν μια πρόβλεψη, να επικοινωνήσουν έναν φόβο ή την επιθυμία να φανταστεί κανείς το πώς το τώρα μας θα υπάρχει αργότερα. Η συνείδηση της προσωρινότητας της ζωής και της χρονικότητας όλων των πλασμάτων προξενούν σε όλους τους ανθρώπους την υπαρξιακή αγωνία, και ταυτόχρονα την επιθυμία να διατηρήσουν και να τιμήσουν ό,τι θεωρείται πολύτιμο στη ζωή.

Το Πανθεσσαλικό Φεστιβάλ Ποίησης είναι ένα διεθνές φεστιβάλ που διοργανώνεται από την ΑΜΚΕ Θράκα σε συνεργασία με την Αντιδημαρχία Πολιτισμού Δήμου Λαρισαίων, με την υποστήριξη και την αιγίδα του Υπουργείου Πολιτισμού, της Περιφέρειας Θεσσαλίας και του Πανεπιστημίου Θεσσαλίας.

Στο πλαίσιο του Φεστιβάλ χαιρετισμό από το Πανεπιστήμιο Θεσσαλίας θα απευθύνει ο Πρύτανης του Π.Θ. , Καθηγητής κ. **Χαράλαμπος Μπιλλίνης** και η Διευθύντρια του Μουσείου Παιδικής & Εφηβικής Λογοτεχνίας, Καθηγήτρια, κ. **Τασούλα Τσιλιμένη**. Το πλήρες πρόγραμμα είναι διαθέσιμο στον ιστότοπο του περιοδικού ΘΡΑΚΑ: <https://thraca.gr/2024/08/12%ce%bf-%cf%80%ce%b1%ce%bd%ce%b8%ce%b5%cf%83%cf%83%ce%b1%ce%bb%ce%b9%ce%ba%cf%8c-%cf%86%ce%b5%cf%83%cf%84%ce%b9%ce%b2%ce%ac%ce%bb-%cf%80%ce%bf%ce%af%ce%b7%cf%83%ce%b7%cf%82-%cf%80%cf%81.html>